**שעת נעילה** היא סדרת דרמת מלחמה ישראלית, שבוימה על ידי ירון זילברמן על פי תסריט של רון לשם, עמית כהן ודניאל אמסל. אשר עלתה לשידור ב-19 באוקטובר 2020. הסדרה מתרחשת על רקע אירועי מלחמת יום הכיפורים. הסדרה מתמקדת בחזית הצפונית של המלחמה.

הסדרה נמכרה לרשת השידור HBO, ושידורה בשירות הסטרימינג HBO Max, בשם "Valley of Tears" ("עמק הבכא"), החל ב-12 בנובמבר 2020.

בתום כל פרק שודרה התוכנית "אחרי נעילה" בהנחיית קובי מידן, שכללה דיון אודות האירועים ששודרו בפרק. כמו כן לוותה הסדרה בתוכנית רדיו ("שיחת נעילה") ופודקאסט.

במקביל לשידור הסדרה, עלה קמפיין של עמותת נט"ל להעלאת המודעות לנפגעי הלם קרב, ולסיוע עבור מי שהצפייה בסדרה העלתה בו זכרונות טראומטיים.

ב-10 במרץ 2022 פורסם שהסדרה תשוב לעונה שנייה שתעסוק במלחמת לבנון הראשונה.

עלילה
-----

הסדרה עוסקת בעלילות מקבילות של שלוש קבוצות של חיילים: במוצב החרמון, במחלקת טנקים ובחמ"ל במחנה נפח. בכל פרק של הסדרה מתקדמת העלילה בשלושה מסלולים מקבילים של כל אחת מקבוצות חיילים אלה עד שבסוף הסדרה שלושת העלילות מצטלבות לעלילה אחת.

### מוצב החרמון

אבינועם שפירא, חייל ביחידת האזנה של חיל המודיעין המוצבת במוצב החרמון, קולט בתשדורות שהיועצים הרוסים עזבו את סוריה, והתקבלה הוראה להרחיק חקלאים מאזור הגבול. הוא מסיק שסוריה עומדת לתקוף את ישראל. אך התראותיו נדחות שוב ושוב. הוא מזהיר את סגן יואב מזוז, מפקד מחלקה מגולני האחראי על אבטחת המוצב. יואב מזלזל בהתראתו עד לרגע שבו פגז ראשון נוחת במוצב. הסורים תוקפים את המוצב, וחיילי המוצב מתבצרים בו. הכוח הסורי מפוצץ את דלת הכניסה למוצב ובקרב היריות יש נפגעים. החיילים הישראלים נסוגים לעומק המוצב. יואב ואבינועם מנסים למצוא דרך למלט את החיילים מהמוצב. בדרכם הם מגלים שאחדים מחיילי המודיעין נפלו בשבי. תשעה לוחמים מצליחים להימלט מהמוצב, אך בדרכם לאזור מג'דל שמס הם נתקלים במארב של קומנדו סורי וכל החיילים נהרגים, פרט ליואב ואבינועם. לאורך כל ההימלטות אבינועם מחזיק בקופסה ובה קיפוד המחמד שלו, צנובר.

יואב ואבינועם ממשיכים בבריחה, ומוצאים עצמם בשדה מוקשים. יואב מפלס את דרכם אל השביל הסמוך ומוביל איתו את אבינועם המפוחד. יואב מספר לאבינועם שתכנן להציע נישואים לדפנה, קצינת ח''ן במחנה נפח שאיתה יוצא. לאחר שהגיעו לשביל יואב עולה על מוקש. אבינועם מבצע פעולות החייאה ביואב והוא חוזר להכרה. יואב מגלה כי רגלו התרסקה, ואבינועם משתמש בחוסם עורקים כדי לעצור את הדימום. אבינועם גורר את יואב, והם מגיעים לתחנת אוטובוס. יואב מתחנן שאבינועם יגאלו מיסוריו ויהרוג אותו באמצעות הנשק, אך אבינועם מסרב. יואב נותן לו את הטבעת שהתכוון לתת לדפנה, כדי שימסור אותה לדפנה. הוא רץ לקרוא לעזרה ומשאיר את יואב לבד עם "עוזי" דרוך, לאחר שהוא מבטיח שלא יפגע בעצמו.

### מחלקת הטנקים

ג'קי אלוש, מרקו דוזלי ומלאכי ברדוגו הם שלושה חברי ילדות ממוצא מרוקאי. השלושה פעילים בתנועת "הפנתרים השחורים" בירושלים ומשרתים באותה מחלקה בחיל השריון. מרקו ואלוש חוזרים ליחידה שלהם המוצבת בדרום רמת הגולן, בזמן שחברם מלאכי נמצא במעצר לאחר שהצית ניידת משטרה. עם פרוץ המלחמה, המחלקה נאלצת להילחם מול טור שריון סורי, והיא מצליחה להשמיד מעל 40 טנקים. הם מקבלים פקודה להתקדם אל ציר החניונים. בדרך נהרג מפקד המחלקה, סגן אבירם. חברו הקרוב, סמל נמרוד כספי, יוצא מהטנק שלו ורץ לטפל באבירם, ואז הטנק שלו סופג פגיעה ישירה ועולה באש. כספי נוטל פיקוד על המחלקה, שממשיכה עם שני טנקים. בדרך, הוא רואה שריונית מתקרבת. כספי יורה עליה בפאניקה באמצעות המקלע עד שמתברר שזהו כוח ישראלי. חיילי הטנק רצים לסייע לנפגעים ומגלים שרק חייל אחד שרד, יונתן, והוא לוקה בהלם קרב. יחד, הם עולים לגבעה 87, שם אחד משני הטנקים שלהם מושבת. בגבעה הם פוגשים במחלקת צנחנים. מג"ד הצנחנים מודיע להם שהגבעה נמצאת באזור שבשליטה סורית. כספי מבטיח למג"ד להישאר על הגבעה ולהמשיך להילחם, למורת רוחם של חייליו.

חיילי גבעה 87 מורדים בכספי ומחליטים לסגת מהגבעה, אך התוכנית נכשלת לאחר שמטוס סורי משמיד את הטנק הפעיל האחרון שברשותם. יוני יוצא מההלם ומתחיל לספר על עצמו. לפתע מטוס של חיל האוויר הישראלי מופל. חיילי גבעה 87 מחלצים את הטייס מידי כוח סורי שבא לשבות אותו. הוא מספר להם על האבדות הגדולות ברמת הגולן ובסיני, ולאחר מכן מת מפצעיו. מרקו מדווח בקשר שהם הצילו את הטייס ומסתיר את מותו. לאור זאת המפקדה מחליטה לשלוח כוח לחילוץ הטייס. מלאכי מצטרף לכוח החילוץ, שמסכים לפנות את לוחמי השריון אך לא את הצנחנים. לוחמי השריון מסרבים להפקיר את חבריהם ונשארים על הגבעה.

מלאכי חושד באלוש שהסגיר אותו ואת מרקו למשטרה. אלוש מתוודה שהוא מאוהב בריקי, אחותו של מרקו המיועדת למלאכי, אך מכחיש שדיבר עם המשטרה. אלוש מתצפת מהגבעה, ומבחין שפלוגת חי"ר משוריין סורית עושה דרכה אל הגבעה. החיילים מתבצרים בבונקר וכספי נשאר בחוץ כדי לטווח את פגזי הארטילריה הראשונים. בבונקר, מלאכי מגלה שיוני הוא בנו של מני, ומבקש לדווח על כך למני בקשר. כספי נזכר ששכח את מכשיר הקשר בחוץ, יוצא להביא אותו ונפצע מפגז שנופל לידו.

הסורים מתקרבים ומרקו מבקש להיכנע אך חבריו מתנגדים. כאשר הסורים עומדים בפתח הבונקר, הלוחמים דוברי הערבית, מלאכי מרקו ואלוש, מחליטים כי אחד מהם יצא להיכנע, ובכך יגן על יתר הלוחמים. אלוש מתנדב לצאת ומספר לסורים שבבונקר היו ארבעה חיילים ורק הוא שרד. הם מטילים רימון לבונקר ולוקחים אותו בשבי. אחד החיילים בבונקר קופץ על הרימון ונהרג.

### מחנה נפח

מלאכי, ששמע על פרוץ המלחמה, נמלט מהמעצר על מנת להצטרף לחבריו לטנק. בדרכו הוא תופס טרמפ במכוניתו של מני בן דרור, סופר ועיתונאי מפורסם, פעיל "מצפן", אשר יוצא לחפש את בנו יוני, טירון בחטיבת הצנחנים. בינתיים בחמ"ל הפיקוד במחנה נפח מתחילה להתבהר תמונת הקרב הקשה. המפקד במקום, סרן תמיר, מורה לפנות את כל החיילות לגליל. דפנה, קצינה במחנה, מבקשת להישאר, בין השאר מדאגה לחברה יואב מזוז שבמוצב החרמון. בקשתה מסורבת והיא יורדת עם יתר החיילות. בגליל היא תופסת טרמפ חזרה לבסיס עם מני בן דרור ומלאכי. בדרך הם מוצאים את הטנק הפגוע של היחידה של מלאכי, ואחר כך את השריונית הפגועה. הם מזדעזעים למראה החללים ודפנה מכתיבה למלאכי את שמות ההרוגים. הם מגלים תיק עם שמו של יונתן בן דרור, בנו של מני. לבסוף הם מגיעים למחנה נפח שבו הלחץ רב. לדפנה נודע שמוצב החרמון נכבש. במקביל היא מתחילה לעסוק ברישום הנעדרים ומבקשת להסדיר את הדיווחים למשפחותיהם.

מלאכי יוצר קשר עם מני ומודיע לו שיוני נמצא בגבעה 87, אך יוני מסרב לשוחח עם אביו. מני מבקש מאלוף-משנה אלמוגי שישלח כוח לחילוץ החיילים, אך נענה בסירוב. גם שר הביטחון דיין, מכר שלו, מסרב לשוחח עמו בטלפון. מני לוקח את הקשר, מתחזה למפקד, ומורה לכוח באזור לחלץ את החיילים בגבעה 87. דפנה מבחינה בכך ומבטלת את פקודת התנועה. מני גונב ג'יפ צבאי ויוצא אל גבעה 87. בדרך, הוא מקריא ליוני בקשר את סיפור "השחפית והדג", הסיפור שהיה אהוב על יוני בילדותו.

### הצטלבות העלילות

בדרכו לגבעה 87 מני נחסם בידי מחלקת טנקים במילואים הלנים שם מכיוון שאין להם אמצעי ראיית לילה. מני מספר ללוחמים על בנו.

בבוקר, פלוגת המילואים לוקחת את מני לגבעה 87. הם מוצאים את גופות ההרוגים על הגבעה ואת יתר החיילים פצועים בבונקר. מלאכי ומרקו מזהים את גופות חבריהם ההרוגים, בהם סמל המחלקה כספי ומפקד הטנק פיקסמן.

לאחר שובם לבסיס נפח, מלאכי מתקשר לריקי ומבקש ממנה שתדאג לאלוש כשיחזור, אך מסתיר ממנה שהוא נפל בשבי. היא מספרת לו כי המשטרה הגיעה לחפשו בביתם והוגש נגדו כתב אישום, בעוד מרקו לא הואשם, ומלאכי מבין שמרקו הוא המלשין.

בינתיים, אבינועם שהתמוטט נלקח לטיפול בבית חולים שדה בנפח. הוא מתחנן שיחלצו את יואב, אך זוכה להתעלמות מצד אנשי המודיעין שמנסים להבין ממנו אם "האמצעים המיוחדים" נפלו בידי האויב. דפנה מגיעה למיטתו של אבינועם, אשר מספר לה כי יואב נפצע, והוא מוסר לה את טבעת הנישואין שיואב תכנן לתת לה.

אלוף-משנה אלמוגי מספר לחיילים כי הסורים פתחו במתקפה גדולה בצפון רמת הגולן ומבקש מכל שריונר שיכול לצאת לקרב לעלות לטנקים. אבינועם יוצא לשדה הקרב יחד עם השריונרים בנגמ"ש כדי למצוא את יואב, ומקים חמ"ל האזנה נייד. אל הנגמ"ש מצטרפת דפנה ללא ידיעת מפקדיה. הם מגיעים לתחנת האוטובוס של יואב, אך לא מוצאים אותו. הסורים תוקפים את הכוח, דפנה נמלטת ואילו אבינועם נשבה. הוא נלקח לכלא בו נמצא אלוש, אשר עובר עינויים קשים מאחר שהסורים חושבים שהוא טייס. גם אבינועם נחקר, ומשמיעים לו את החדשות ברדיו לפיהם הסורים כבשו את תל אביב וירושלים. אבינועם מזהה את קולו של הקריין כדובר צבא סוריה. יואב מוכנס לחדר החקירות, פצוע, ומתחנן לאבינועם שלא יישבר בחקירה. אבינועם מסרב לשתף פעולה בחקירה ועובר עינויים.

בנפח, יוני מתנדב להצטרף לצוות הטנק של מרקו ומלאכי כטען-קשר. מני מבקש להצטרף אליהם כמפקד טנק ומספר שבעבר היה נהג טנק ועבר קורס מפקדי טנקים. יוני בנו מסרב בתחילה, אך מסכים לאחר חילופי דברים קשים. הם מגיעים לשדה הקרב ומני מזהה עשרות טנקים סורים. הם מצטרפים לקרב עד שאוזלת להם התחמושת. אף על פי שפקדו עליהם להישאר בעמדה, הם חוזרים לשטחי הכינוס. שם, מרקו מתוודה בפני מלאכי כי הוא מסר את המידע שהוביל למעצרו, על מנת להגן על אמו שהסתבכה עם המשטרה ומלאכי סולח. מלאכי מציע טקטיקת לחימה ייחודית לפיה ייתקפו את הסורים מהצדדים, תוך ניצול העובדה שהם נלחמים כשמדפי הטנק סגורים. מני דורש שמלאכי ייקח פיקוד על הטנק והוא ינהג. מלאכי מקבץ סביבו מספר טנקים, והם יוצאים למערכה מול עשרות טנקים סורים. הכוח פוגע בטנקים סורים רבים אשר נסוגים במהרה. לאחר הצלחות רבות, הטנק של מלאכי נפגע. יוני נפצע ומני ומלאכי מחלצים אותו ומבצעים בו פעולות החייאה, אך ללא הצלחה. מלאכי מחלץ את מרקו מהטנק הבוער, ומרקו הנסער הורג בידיים חשופות לוחם סורי, תוך שהוא מתמוטט בבכי וצעקות.

### סצינות הסיום

בנפח, דפנה מוסיפה את יוני לרשימת החללים. אל"ם אלמוגי מכריז על סיום שלב הבלימה ותחילת מתקפה אל תוך סוריה. מלאכי נשלח לעמוד בכוחות הראשונים שיפרצו אל סוריה. בזמן שאלמוגי מדבר, מני נכנס לרכבו ונוסע.

הסדרה נחתמה בצילומי וידאו עכשוויים של לוחמי המלחמה, כשהם עומדים ללא תנועה מול המצלמה.

בסצנה שאחרי הכתוביות נראה יוני לבוש סרבל מוכתם, הולך בשכונה חרדית. הוא נכנס לבית מדרש ובין הלומדים רואה את אביו, מני, לבוש כחרדי, ולומד סוגיה מתוך מסכת עירובין: ״נוח לו לאדם שלא נברא יותר משנברא״. השניים מחייכים זה לזה מבלי לומר מילה, ויוני עוזב את בית המדרש.

צוות השחקנים והדמויות
---------------------

### מוצב החרמון

* סגן **יואב מזוז** (אביב אלוש) – אהובה של דפנה. קצין בגולני, קצין האבטחה במוצב החרמון. לאחר כיבוש המוצב בידי הסורים, נמלט עם מעט חיילים מרביתם מתו, ונשאר רק עם אבינועם. רגלו התרסקה כשנתקל במוקש, נפל בשבי.
* **טפירו** (בן זבלודובסקי) – הסגן של יואב, נהרג בהיתקלות עם סורים בנתיב הבריחה.
* סמל **שנדורי** (תום חגי) – מפקד ביחידת האזנות במוצב החרמון. נרצח בשבי.
* רב"ט **אבינועם שפירא** (שחר טבוך) – חייל מיחידת האזנות בחיל המודיעין המנסה לשווא להתריע כי עומדת לפרוץ מלחמה. בעל זיכרון צילומי, ידע סודי רב ומגדל קיפוד בשם צנובר. נפל בשבי.
* **וקסמן** – אחד מהחיילים שהיו בפיקודו של יואב, מאגיסט. נהרג בהיתקלות עם סורים בנתיב המילוט.
* **אלברט** – חייל מודיעין, נהרג בהיתקלות עם סורים בנתיב המילוט.

### מחלקת הטנקים

* סגן **אבירם** (עידו ברטל) – מפקד המחלקה המוצבת בדרום רמת הגולן. נהרג ביום הראשון למלחמה.
* סמ"ר **נמרוד כספי** (עומר פרלמן) – סמל המחלקה. לאחר שמפקד המחלקה נהרג הוא ממלא את מקומו, ונכנס להלם קרב. נהרג בבונקר בגבעה 87.
* רב"ט **מלאכי ברדוגו** (מאור שוויצר) – נהג טנק, ופעיל בתנועת "הפנתרים השחורים". עם פרוץ המלחמה נמלט ממעצר במשטרה, ומצטרף לחבריו ללחימה.
* רב"ט **מרקו דולזי** (עופר חיון) – טען-קשר בטנק, ופעיל בתנועת "הפנתרים השחורים". בסוף הסדרה מתגלה כי הלשין על חברו מלאכי למשטרה, בתמורה לסגירת התיק נגד אימו.
* רב"ט **ג'קי אלוש** (אימרי ביטון) – תותחן טנק במחלקה ופעיל בתנועת "הפנתרים השחורים", אך פחות מיליטנטי מחבריו. שומר בסוד את הרומן בינו לבין אחותו של מרקו, ריקי, המיועדת למלאכי. יוצא מהבונקר ונלקח בשבי הסורי, לאחר שהוא מספר לחיילים הסורים שהוא הניצול היחיד מהבונקר ובכך מציל את חיי חבריו. דמותו מבוססת בעיקרה על לוחם השריון רב"ט יצחק נגרקר מקרב תל סאקי.
* סמ"ר **פיקסמן** (תם גל) – מפקד טנק. נהרג בבונקר בגבעה 87.
* **תירוש** – תותחן טנק בטנק שעליו פיקד כספי. נהרג מפגיעה ישירה בטנק.
* **סולמי** (אופיר מרטין) – נהג טנק. נהרג בגבעה 87.

### מחנה נפח

* סגן **דפנה** (ג'וי ריגר) – קצינת ח"ן במחנה נפח, המשרתת במחנה למרות פקודת צה"ל על פינוי הנשים מאזורי הלחימה, ומתמנה לאחראית על הנעדרים במלחמה. מחפשת את אהובה הנעדר יואב מזוז, מפקד האבטחה במוצב החרמון.
* סרן **תמיר** (תום אבני) – קצין מבצעים בנפח, המפקד של דפנה.
* אלוף-משנה **אלמוגי** (אוהד קנולר) – קצין בכיר שמנהל את החמ"ל. מכר ותיק של מני בן דרור.

### חיילים סורים

* **חייל** (ליר עיסא) – חייל סורי, שהתחבר לאבינועם בשדה הקרב. נהרג על ידי יואב.
* **חוקר שבויים** (הייתאם עומארי) - חוקר במודיעין הצבאי הסורי, החוקר את אלוש ואבינועם.
* **חוסני** – (עבדאללה עקל) חייל סורי, אשר מבצע עינויים בשבויים.

### דמויות נוספות

* **מני בן דרור** (ליאור אשכנזי) – איש בוהמה, סופר ועיתונאי מפורסם. מחפש אחר בנו יוני. ומצטרף כחבר צוות לקרב המכריע על רמת הגולן.
* טוראי **יוני בן דרור** (לי בירן) – חייל בצנחנים, שהתגייס חודש לפני תחילת המלחמה. גדל בפריז. בנו של מני, אך חש ניתוק נפשי ממנו. נהרג מפגיעה בטנק.
* סגן **אלעד** (עופרי ביטרמן) – מפקד מחלקת צנחנים, המפקד על גבעה 87.
* **ריקי דולזי** (לידור אדרי) – אהובתו של אלוש ואחותו של מרקו.
* סמל-ראשון **בנצי** (עמי סמולרצ'יק) – מפקד טנק במילואים במחלקת הטנקים שמחלצת את לוחמי גבעה 87.
* **ערן** (גל בן ארצי) – חובש בכוח הצנחנים. נהרג בבונקר בגבעה 87.

הפקה
----

הפקת הסדרה נמשכה כעשור, וצילומיה נערכו במשך כחודשיים החל מ-21 ביולי 2019.

הסדרה היא מסדרות הטלוויזיה היקרות ביותר בישראל, נעשה בה שימוש בטכנולוגיות מתקדמות לצורך שחזור הקרבות. עלות העונה הראשונה היא כ-23 מיליון ש"ח. תחילה תוכנן שהסדרה תשודר בשם "כיפור" בערוץ עשר בתחילת העשור השני של המאה ה-21, אך עקב עלותה הגבוהה, ערוץ 10 ויתר עליה.

לצורך צילומי הסדרה תוקנו והושמשו לנסיעה שני טנקי צנטוריון, אשר שימשו בצילומים, ובעזרת עיבוד מחשב הוצגו כעשרות טנקים.

מוצב החרמון המופיע בסדרה צולם במוצב תל סאקי. האירועים בגבעה 87 צולמו בגבעת בזק ומבוססים על הקרבות בתל סאקי. בסיס נפח כפי שמופיע בסדרה צולם במצודת טגארט נטושה בנס ציונה, שבה צולמה גם סדרת הטלוויזיה הסאטירית של כאן 11 "שב"ס".

תגובות וביקורת
--------------

הסדרה זכתה לשדר את פרק הפתיחה הכפול בפסטיבל "סירייס מאניה" לסדרות טלוויזיה.

לפי נתוני תאגיד השידור הישראלי, בפרק הבכורה של הסדרה צפו כ-255,000 צופים באתר האינטרנט של "כאן" ובכך, הוא הפך לפרק הנצפה ביותר מאז עלייתו לאוויר של תאגיד השידור "כאן".

עם תחילת שידורה זכתה הסדרה לתגובות חיוביות רבות ברשתות החברתיות. תא"ל (מיל') אביגדור קהלני חלק שבחים לפרק הראשון של הסדרה על הדיוק בתיאור פעילות צוות הטנק, והוסיף ביחס לעלילה: "האם היה פה צדק היסטורי? לא, זו לא הייתה המטרה ליצור צדק היסטורי; האם הייתה נגיעה בחיילים שהצילו את המדינה? כן, הייתה נגיעה בחיילים, בפחדים, בעיניים הגדולות, בחששות".

מאידך, ובפרט בהמשך שידור הסדרה, עלו טענות שהסדרה אינה משקפת כיאות את המציאות. כך, למשל, נטען שהסדרה מגזימה במשקלם של הפנתרים השחורים, אך מירון רפופורט רואה זאת כ"חלק מהחירות האמנותית שיש ליוצרים". דוגמה אחרת היא חייל המודיעין אבינועם, המוצג כקריקטורה של ג'ובניק. טענות נוספות נשמעו לגבי העובדה שחיילי הצבא הסדיר הם מגודלי שיער, בניגוד לתספורת הצבאית הקצרה שאפיינה את כל חיילי הצבא הסדיר. דורון נשרי, תותחן טנק במלחמת יום הכיפורים, חתם את ביקורתו במילים "'שעת נעילה' פוגעת בזיכרון המלחמה ההיא ובזכר חברינו. חבל שנוצרה."

העיתונאי אורי משגב תיאר את עיוותי הסדרה: "סדרה שעושה מאמץ ניכר כדי להעצים את דמות המזרחי כלוחם ואקטיביסט חתיך וכריזמטי המשלב תודעה פטריוטית וחברתית; שהאשכנזי בה יהיה רק קיבוצניק אטום, שחצן וגזען או משקפופר היסטרי וילדותי שמצווח ככרוכיה בעודו נושא בזרועותיו קיפוד (לבן!); שתעשה בה מניפולציה היסטורית כדי לרתך ולהעמיד במשקל שווה את מלחמת יום כיפור ואת תנועת הפנתרים השחורים."

לעומת הטענות על סטייה מהדיוק ההיסטורי, העלו מאיה רומן ומריאלה יאבו, באתר האינטרנט "פוליטיקלי קוראת", טענה נגד הייצוג המצומצם של נשים בסדרה ונגד ההתמקדות בלחימה על פני חוויות העורף. מאיה גולשמידט הוסיפה שאף שכדרמה המתרחשת באזורי לחימה סביר שיופיעו בה בעיקר גברים: "דיוק היסטורי אינו חזות הכל, ולא ניתן לתרץ באמצעותו את מחיקת החוויה הנשית על המסך. ... ב'שעת נעילה' אפשר היה לתאר את המלחמה דרך חוויותיהן של מספר נשים, חיילות ולא־חיילות, לצד הסיפור הגברי של הלחימה בחזית". מנגד נאמר כי אומנם בשנות האלפיים, הנשים משולבות יותר ויותר בצבא, אך בימים ההם הן כמעט ולא שולבו בכוחות הלוחמים, ולפיכך אי אפשר בשם השוויון לשכתב את ההיסטוריה. כמו כן הועלו טענות על החפצת נשים כאשר דפנה מופיעה בפרק השלישי בגופיה בלבד.

קישורים חיצוניים
----------------

* אתר האינטרנט הרשמי של שעת נעילה

* "שעת נעילה", במסד הנתונים הקולנועיים IMDb (באנגלית)

* "שעת נעילה", באתר אידיבי

* "שעת נעילה", במסד הנתונים הקולנועיים KinoPoisk (ברוסית)

* "שעת נעילה", במיזם "אישים" לתיעוד היצירה הישראלית
* "שעת נעילה" באתר SeriesMania.com
* שני נחשוני, "עושים כאן משהו חד פעמי": הפקת הענק שמשחזרת את מלחמת יום הכיפורים, באתר כאן – תאגיד השידור הישראלי, 7 באוקטובר 2019
* אתר למנויים בלבד איתי שטרן, הסדרה הישראלית היקרה אי פעם מחזירה את המלחמה לרמת הגולן, באתר הארץ, 7 באוקטובר 2019
* הסדרה שמחברת בין משחקי הכס ומלחמת יום כיפור, באתר ynet, 1 ביולי 2019
* נדב מנוחין‏, מחטטים בפצע: כל מה שצריך לדעת לפני הצפייה ב"שעת נעילה", באתר וואלה!‏, 19 באוקטובר 2020
* \*טלי עדן, "שעת נעילה" לא חייבת דמות נשית אבל משטיחה את האחת שיצרה, באתר פוליטיקלי קוראת, 29 באוקטובר 2020
* אתר למנויים בלבד אינס אליאס, למה בעצם צריך את העימות המזרחי-אשכנזי בסדרה על מלחמת יום כיפור?, באתר הארץ, 19 בנובמבר 2020
* ליאור בן עמי, הנופים שראו הכל: טיול בעקבות "שעת נעילה", באתר ynet, 24 בנובמבר 2020
* אתר למנויים בלבד איתן לשם, כל מה שרע ב"שעת נעילה", או: שמישהו "יטפל" כבר בצנובר, באתר הארץ, 22 בנובמבר 2020
* נדב מנוחין‏, "שעת נעילה" הייתה בו בזמן הצלחה פנומנלית וכישלון צורב, באתר וואלה!‏, 8 בדצמבר 2020
* משה ויסטוך, אביגדור קהלני מתייחס לטענות הזועמות: האם אכן יש אג'נדות שמאל ב"שעת נעילה"?, באתר ישראל היום, 9 בדצמבר 2020
* אתר למנויים בלבד רמי קמחי, אי אפשר לסמוך עליהם, באתר הארץ, 15 בדצמבר 2020

הערות שוליים
------------

1. 1 2  הסדרה שמחברת בין משחקי הכס ומלחמת יום כיפור, באתר ynet, 1 ביולי 2019
2. ↑  אתר למנויים בלבד איתי שטרן, הסדרה הישראלית היקרה אי פעם מחזירה את המלחמה לרמת הגולן, באתר הארץ, 7 באוקטובר 2019
3. ↑  חנן גרינווד, האמת וההגזמות מאחורי "שעת נעילה", באתר ישראל היום, 20 באוקטובר 2020
4. ↑   "הסדרה הישראלית "שעת נעילה" נמכרה ל- HBO max", פורסם באתר ynet
5. ↑  "שעת נעילה" עלתה ב-HBO Max: מה אומרים עליה המבקרים בחו"ל, באתר וואלה!‏, 16 בנובמבר 2020
6. ↑  קמפיין "שעת נעילה" של נט"ל, בעמוד הפייסבוק של עמותת נט"ל
7. ↑  שגיא בן נון‏, העונה השנייה של "שעת נעילה" תתרחש במלחמת לבנון הראשונה, באתר וואלה!‏, 10 במרץ 2022
8. ↑  תלמוד בבלי, מסכת עירובין, דף י"ג, עמוד ב'
9. ↑  ההיסטוריון אבי פיקאר הצביע על הדמיון הפיזי לפעיל הפנתרים מתל אביב עמרם כהן: אבי פיקאר, שעת נעילה - מלחמת יום כיפור והפנתרים
10. 1 2  Production Begins On Israel’s Biggest-Budget TV Drama Series ‘Valley Of Tears’; Lior Ashkenazi Stars In 8-Part Mini Set Against Yom Kippur War
11. 1 2  רן בוקר, 1.2 מיליון שקל לשכר שחקנים: "שעת נעילה" - המספרים נחשפים, באתר ynet, 11 בנובמבר 2020
12. ↑  רן בוקר, "שעת נעילה": כל הפרטים שכדאי לדעת, באתר ynet, 20 באוקטובר 2020
13. ↑  איך מעלים צנטוריון ישן לרמת הגולן?, בעמוד הפייסבוק של הסדרה
14. ↑  פוסט בקבוצה "שעת נעילה" של כאן 11 בפייסבוק.
15. ↑  אתר למנויים בלבד איתי שטרן, הסדרה "שעת נעילה" תתחרה בפסטיבל "סירייס מאניה", באתר הארץ, 19 בפברואר 2020
16. ↑  "שעת נעילה" באתר SeriesMania.com
17. ↑  עקפה את 'טהרן': שעת נעילה שוברת שיא בכאן 11, באתר "סרוגים", 21 באוקטובר 2020
18. ↑  רז ישראלי, טירוף ברשת: "גוף השידור הכי טוב בארץ", באתר ישראל היום, 20 באוקטובר 2020
19. ↑  קהלני: "ניסיתי למצוא שגיאות ב'שעת נעילה' ולא מצאתי", באתר מעריב אונליין, 20 באוקטובר 2020
20. ↑  דודי פטימר, ‏הם היו שם באמת, והם לא מרוצים: "שעת נעילה" הסיפור האמיתי, באתר מעריב אונליין, 26 באוקטובר 2020
21. ↑  מירון רפופורט, שעת נעילה משאירה את ישראל בעמדת הקורבן הנצחי, באתר "שיחה מקומית", 28 באוקטובר 2020
22. ↑  אתר למנויים בלבד דורון נשרי, "שעת נעילה" פוגעת בזכר חברינו. חבל שנוצרה, באתר הארץ, 26 בנובמבר 2020
23. ↑  אתר למנויים בלבד אורי משגב, הם האליטות החדשות. מותר לצחוק עליהם, באתר הארץ, 28 בדצמבר 2020
24. ↑  זה הזמן לנעול את הדלת לסדרות בלי נשים: "שעת נעילה" בכאן, באתר פוליטיקלי קוראת, ‏2020-10-21
25. ↑  אתר למנויים בלבד מאיה גולשמידט, הדיוק ההיסטורי ב"שעת נעילה" חשוב, אבל לא על חשבוננו, באתר הארץ, 27 באוקטובר 2020
26. 1 2  חנן גרינווד, "שעת נעילה": מחפיצים נשים, ממציאים היסטוריה, באתר ישראל היום, 27 באוקטובר 2020

| תוכניות תאגיד השידור הישראלי art=Kan11 |
| --- |
| חדשות ואקטואליה | חדשות הערב • חדשות הלילה • חדשות שישי • חדשות השבת • ערב ערב • העולם היום • שרון ואורי • מהצד השני עם גיא זהר • משחקי הכיס • עצם העניין • הכול פוליטי • שבע עם איילה חסון • הזמן הירוק |
| תוכניות תחקירים | זמן אמת • שטח הפקר • האזרח גואטה • דו"ח רולניק |
| דוקו ותעודה | וואי וואי וואי • יוצאים מהכלל • המהפכה הגאה • לבנון • אויבים • שרון • שופטים בשר ודם • לוחמים • הבלתי חשובים • המנדט • בשם האב • מדורות השבטים • חילוניות • 3 שירים |
| מציאות תיעודית | טיול אחרי צבא • בואו לאכול איתי • רילוקיישן • סליחה על השאלה • 80 וארבע • מתחילים מאפס • עוד ניפגש • סיפורים מהכורסה • יומני היקר • פרויקט משפחות • היהודי החדש • עולם קטן |
| שעשועונים | המרדף • האחוזון העליון |
| תרבות וראיונות | סוכן תרבות • פגישה עם רוני קובן • חדר 101 • קארפול קריוקי • פשוט בבית • ארון השירים היהודי • שאלה תשובה • מה שתגידו |
| סאטירה, בידור ואירוח | עד כאן! • הלילה עם לוסי וגורי • זהו זה! • ערב עם שי שטרן • ערוץ אפס |
| עלילתיות | קופה ראשית • היהודים באים • שב"ס • שטוקהולם • אבא משתדל • מתיר עגונות • טהרן • מנאייכ • שעת נעילה • חזרות • אחד על אחד • מותק בול באמצע • המפקדת • החנות שיש בה הכל • עלומים • שישו ושמחו • קרתגו • שישה אפסים • סובייצקה • הצבי |
| סדרות רשת(כאן דיגיטל) | סוף הדרך • הטרמפיסטים • עלייתו ונפילתו של שם טוב האבי • פגום • משפחת פנסטה |
| רדיו והסכתים | חיות כיס • שיר אחד • אגן הים התיכון • המעבדה |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010326370605171

 |